ईपीएल मंसिर २२ देखि
टीभीएस एभरेस्ट प्रिमियर लिग (ईपीएल) को यसवर्षको संस्करण मंसिर २२ देखि हुने भएको छ । आयोजक एभरेस्ट प्रिमियर लिग प्रालिले बिहीबार प्रतियोगिता आयोजनाको मिति तोक्दै चार गुणाले लगानी बढाएको दाबी गरेको छ ।
काठमाडौँ — टीभीएस एभरेस्ट प्रिमियर लिग (ईपीएल) को यसवर्षको संस्करण मंसिर २२ देखि हुने भएको छ । आयोजक एभरेस्ट प्रिमियर लिग प्रालिले बिहीबार प्रतियोगिता आयोजनाको मिति तोक्दै चार गुणाले लगानी बढाएको दाबी गरेको छ ।पुस २२ सम्म चल्ने प्रतियोगितामा ६ फ्रेन्चाइज टोलीले प्रतिस्पर्धा गर्नेछन् । गत वर्षको संस्करणमा विराटनगर वारियर्सले भैरहवा ग्लाडियर्टसलाई पराजित गर्दै उपाधि जितेको थियो । यसपालि पनि विराटनगर र भैरहवासहित काठमाडौं किंग्स इलेभेन, ललितपुर प्याट्रियट्स, पोखरा राइनोज र चितवन टाइगर्सले १५ दिने प्रतियोगितामा प्रतिस्पर्धा गर्नेछन् ।ईपीएलका प्रबन्ध निर्देशक आमिर अख्तरले अन्तर्राष्ट्रिय क्रिकेट परिषद् (आईसीसी) को स्विकृतिका लागि गत महिना नै पत्र पठाएको बताए । ‘सामान्य हिसाबमा आईसीसीको स्विकृतिका लागि ३ महिना समय लाग्छ, त्यस हिसाबमा हामीले गत महिना नै अुनरोध पत्र पठाएका हौं,’ अख्तरले गत वर्ष स्विकृतिका लागि आईसीसीले तोकेको २० हजार डलर पनि बुझाइसकेको जनाए ।गत वर्ष ६० हजार दर्शकले मैदानमा गएर खेल हेरेको तथ्यांक प्रस्तुत गर्दै अख्तरले त्यसलाई १ लाखसम्म पुर्‍याउन १२ दिनबाट प्रतियोगिता १५ दिन पुर्‍याइएको बताए । ‘एकै दिन धेरै कम दुई खेल हुनेछ, पहिलाको हेरेर घटाएका छौं । प्लेअफको दिन एक खेलमात्र हुनेछ,’ अख्तरले भने । उनले पुरस्कार राशिमा वृद्धि गरिने भए पनि हाम्रो ध्यान अरु लगानीप्रति बढी भएको बताए ।फ्रेन्चाइजहरूले नाम चलेका विदेशी खेलाडी र विदेशी प्रशिक्षक ल्याउन खोजिरहेको जनाउँदै अख्तरले विदेशीहरू पैसाको विषयभन्दा पनि नेपालमा आएर खेल्न आतुर रहेको सुनाए । काठमाडौं किंग्सले आउँदो सिजनका लागि जिम्बावेका सिकन्दर राजा, आयरल्यान्डका केविन ओ’ब्राइन र यूएईका कप्तान रोहन मुस्ताफालाई लिइसकेको जनाइएको थियो ।